Liverpool jibqgħu jittamaw ….. Barra minn darhom Liverpool għelbu lil Manchester United bl-iskor ta' 4-2 biex din kienet l-ewwel rebħa tal-coach, Jurgen Klopp, f'Old Trafford. B'din ir-rebħa, issa Liverpool żammew it-tamiet tagħhom ħajjin biex jispiċċaw mal-ewwel erbgħa u jikkwalifikaw għall-UEFA Champions League wara staġun diżastruż kawża tal-injuries li sofrew. Fl-isfond tal-protesti mill-partitarji ta' Manchester United li għamlu minn kollox biex dan il-konfront ma jintlagħabx bħal ma ġara fit-2 ta' Mejju minħabba protesti kontra s-sidien tagħhom, din il-partita kienet waħda mill-aktar eċċitant bejn iż-żewġ rivali eterni tal-Premier League. Kienu l-United li fetħu l-iskor meta x-xutt ta' Bruno Fernandes ġie devjat minn Nat Philips għal auto-goal klassiku. Iżda Liverpool dawru l-iskor favur tagħhom meta skorjaw tliet darbiet, bl-awturi jkunu Diogo Jota (34) u doppjetta ta' Roberto Firmino (45, 47). Min-naħa tagħhom, ir-Red Devils naqqsu id-distakk minn Marcus Rashford (68) biex reġgħu daħlu fil-partita u saħansitra żiedu l-pressjoni fuq il-lasta avversarja. Iżda f'kontrattakk veloċi, Mohamed Salah (90) issiġilla r-rebħa għal Liverpool biex skorja l-21 goal tiegħu u laħaq lil Harry Kane fil-quċċata tal-lista tal-iskorers. Issa Liverpool imorru jilagħbu għand West Brom u jekk jirbħu jitilgħu tliet punti taħt Leceister (66) u punt taħt Chelsea (64) meta jkun għad fadal żewġ partiti għat-tmiem. Il-partita li jkun imiss hija bejn Leicester u Chelsea li proprju nhar is-Sibt se jiltaqgħu wkoll fil-finali tal-FA Cup.